คัดเลือก 10 ชุมชน ยกระดับสู่การท่องเที่ยวยลวิถี ช่วยฟื้นวิกฤติโควิด-19 สร้างงานสร้างอาชีพในระดับท้องถิ่น
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า จากการดำเนินโครงการเที่ยวชุมชนยลวิถี โดยคัดเลือก 10 ชุมชนต้นแบบที่มีศักยภาพและความพร้อมด้านการท่องเที่ยวในทุกมิติที่ต่อยอดมาจากชุมชนคุณธรรมที่มีอยู่กว่า 25,000  ชุมชน ทำให้เกิดการพัฒนาต่อยอด สร้างแรงบันดาลใจและขยายผลความสำเร็จเป็นแบบอย่างให้แก่ชุมชนอื่นๆ เกิดกระแสการท่องเที่ยวเชิงวัฒนธรรมและวิถีชุมชนจากวิกฤติโควิด-19  จากความสำเร็จดังกล่าว จึงเร่งขับเคลื่อนโครงการอย่างต่อเนื่องโดยมอบหมายให้สำนักงานวัฒนธรรมจังหวัดทั้ง 76 จังหวัดบูรณาการความร่วมมือกับกรมการท่องเที่ยว  กระทรวงการท่องเที่ยวและกีฬา จังหวัด ชุมชนและเครือข่ายทางวัฒนธรรมดำเนินการพัฒนาชุมชนต้นแบบ 10 แห่ง เพื่อจัดทำป้ายบอกทางและสิ่งอำนวยความสะดวกและเผยแพร่ประชาสัมพันธ์ชุมชนให้เป็นที่รู้จัก พร้อมทั้งดำเนินการคัดเลือก 10 สุดยอดชุมชนต้นแบบประจำปี 2565 และชุมชนเข้าร่วมโดยให้สำนักงานวัฒนธรรมจังหวัดคัดเลือกจังหวัดละ 3 ชุมชนภายในเดือนกรกฎาคมนี้  พร้อมพัฒนาแอปพลิเคชันเที่ยวเท่ๆ เสน่ห์เมืองไทย ที่ให้บริการสืบค้นข้อมูลเส้นทางท่องเที่ยวและชุมชนยลวิถี 76 จังหวัด จะเพิ่มเติมข้อมูลแหล่งท่องเที่ยวเชิงวัฒนธรรม  เช่น ตลาดบก ตลาดน้ำ เส้นทางท่องเที่ยวทางประวัติศาสตร์และวัฒนธรรม อีกทั้ง ยังให้คัดเลือกผลิตภัณฑ์ชุมชนที่มีความโดดเด่นสะท้อนอัตลักษณ์ของท้องถิ่น เช่น  ประวัติศาสตร์ วิถีชีวิตวัฒนธรรมและประเพณี  10 ผลิตภัณฑ์ชุมชน เพื่อนำมาพัฒนาต่อยอดยกระดับเป็นผลิตภัณฑ์วัฒนธรรมไทย ประจำปี 2565 สร้างรายได้ให้แก่ประชาชนและชุมชน